Rasmus Jarlov (KF), 2011-05-05:
Det Konservative Folkeparti er varm tilhænger af det her forslag.
Jeg vil godt lige forklare lidt om, hvad det går ud på, også for de tilhørere, som er til stede.
Det, vi diskuterer, er et forslag om, at flere af de opgaver, der bliver lavet i kommunerne og regionerne, skal udsættes for konkurrence.
Det betyder altså, at hvis der er nogle private, som kan løse en opgave bedre og billigere, end kommunerne selv kan gøre det, skal de have lov til det, for så får man mere ud af sine skattekroner.
Så får man en bedre service for færre penge.
Det synes vi er en meget god ting.
Forslaget her går ikke ud på, at private automatisk skal have opgaverne.
Det går ud på, at de skal have mulighed for at byde ind på opgaver, og hvis de så kan levere et tilbud på at løse en opgave bedre og billigere, end det offentlige selv kan løse den, så skal de have opgaven.
Men kun hvis det er tilfældet.
Og der vil være mange tilfælde, hvor private ikke kan levere noget, der er bedre end det offentliges, og så er det selvfølgelig det offentlige, der skal løse opgaverne.
Så det er meget simpelt, altså at opgaverne skal løses af dem, som kan gøre det bedst og billigst.
Det er til gavn for den måde, vi udnytter ressourcerne på i vores samfund.
Det betyder, at vi bliver et rigere samfund, fordi vi får mere ud af vores ressourcer.
Vi har jo masser af dokumenteret effekt på, at konkurrenceudsættelse er en god ting.
KL har selv lavet en spørgeskemaundersøgelse tilbage i 2001, og det var endda på et tidspunkt, hvor der var mindre konkurrenceudsættelse, end der er i dag.
Der er løbet meget vand i åen siden da.
Men allerede dengang havde 45 pct. af kommunerne oplevet, at der var besparelser ved konkurrenceudsættelse.
Det kender vi alle sammen, hvis man går til en håndværker og skal have lavet et eller andet – eller et mere jordnært eksempel for os politikere: Hvis man går ud og bestiller trykningen af eksempelvis sine valgplakater, så er det en god idé at indhente tilbud fra flere forskellige trykkerier, for så er der nok en god chance for, at man kan få en lav pris.
De tal, jeg refererede her, er fra noget materiale fra Udbudsrådet, vil jeg lige nævne.
Vi har jo selvfølgelig stor respekt for vores kommunalpolitikere, og det er ikke sådan, at vi tror, at de ikke handler i borgernes bedste interesse eller ikke i sig selv er interesserede i at sørge for at få udsat ting for konkurrence.
På samme måde mener vi jo heller ikke, at det, når vi eksempelvis går ind og griber ind mod monopoldannelse i erhvervslivet, så er, fordi virksomhederne ikke selv kan finde ud af at agere ordentligt og ikke selv ønsker, at der skal være et godt marked.
Men det er en opgave for lovgivere at sætte rammerne for både erhvervslivet, sådan at det kan fungere, og også for, hvordan den offentlige sektor skal fungere.
Vi går ikke ind meget detaljeret og dikterer, eksempelvis hvilke præcise små opgaver kommunerne skal udsætte for konkurrence.
Men vi synes altså, at det er en god idé, at vi opstiller et mål for, at der er en større andel, der skal udsættes for konkurrence.
Derefter er det jo intentionen, at indenrigsministeren skal gå ud og have en dialog med kommunernes organisation, KL, og så skal man finde en god måde at få opfyldt målet om, at der skal være en højere andel af opgaverne, der skal udsættes for konkurrence.
Hvis man er imod det her forslag, må det jo næsten være, fordi man af ideologiske årsager synes, at det offentlige skal varetage alle opgaver, selv om private kunne gøre det mere effektivt.
Derfor har jeg også meget svært ved at forstå den hårde modstand, der har været fra bl.a. Socialdemokraternes side, mod det her lovforslag.
Det er en god idé.
Det respekterer det kommunale selvstyre.
Det lægger op til forhandling med kommunerne om at finde en god løsning.
Og vi har meget stor tiltro til, at indenrigsministeren sammen med KL kan finde en god måde at komme videre på og få udsat flere opgaver for konkurrence.